b'\n_START_ARTICLE_\nProvansalske trave\n_START_PARAGRAPH_\nProvansalske trave (fr. herbes de Provence) su mje\xc5\xa1avina obi\xc4\x8dno sljede\xc4\x87ih za\xc4\x8dina: mravinac (origano), timijan (ili maj\xc4\x8dina du\xc5\xa1ica), ru\xc5\xbemarin, majoran i \xc4\x8dubar (ili primorski vrisak). Dobar su dodatak svakom jelu iz mediteranskih krajeva, a osobito dobro djeluju u varivima, umacima, s pe\xc4\x8denim raj\xc4\x8dicama, na pizzi. _NEWLINE_Na tr\xc5\xbei\xc5\xa1tu se mogu na\xc4\x87i mnoge kombinacije provansalskih trava, ali se smatra da osnovu te mje\xc5\xa1avine \xc4\x8dini maj\xc4\x8dina du\xc5\xa1ica ili timijan. Treba napomenuti da se maj\xc4\x8dina du\xc5\xa1ica mo\xc5\xbee vrlo \xc4\x8desto na\xc4\x87i na na\xc5\xa1im livadama, u prirodi, dok je timijan uglavnom uzgojena vrsta u vrtovima ili lon\xc4\x8danicama. Zbog toga je od presudne va\xc5\xbenosti za provansalske trave osobni odabir kuhara (starorimska poslovica: \xe2\x80\x9cO ukusima se ne raspravlja\xe2\x80\x9d). Na sli\xc4\x8dan na\xc4\x8din se mo\xc5\xbee odabrati primorski vrisak, koji je vrlo \xc4\x8dest u na\xc5\xa1im primorskim krajevima, uz more, dok je \xc4\x8dubar uzgojena vrsta za\xc4\x8dina. Mravinac (origano), ru\xc5\xbemarin i majoran mo\xc5\xbeemo prona\xc4\x87i i u vrtovima i u prirodi, ali su \xc4\x8de\xc5\xa1\xc4\x87e to uzgojene vrste._NEWLINE_Osim ovih 7 osnovnih za\xc4\x8dinskih biljaka, u mje\xc5\xa1avini provansalskih trava mogu se prona\xc4\x87i mnoge druge biljke, kao \xc5\xa1to su: bosiljak, komora\xc4\x8d, lavanda, lovor, kadulja i druge. Treba ipak napomenuti da lavanda nije uobi\xc4\x8dajen za\xc4\x8din za francusku kuhinju. Ustvari, mje\xc5\xa1avini provansalskih trava se na tr\xc5\xbei\xc5\xa1tu pojavila tek 1970-tih. I sam naziv provansalske trave ne garantira da sastojci dolaze iz Provanse (Francuska). Preporu\xc4\x8da se stavljanje za\xc4\x8dina na po\xc4\x8detku kuhanja, kako bi jelo moglo upiti sve \xc4\x8darobne mirise.'